
**INFORMATĪVAIS ZIŅOJUMS**

**Par Latvijas Republikas Civillikuma pielikumos ietvertās informācijas aktualitāti**

Informatīvais ziņojums “Par Latvijas Republikas Civillikuma pielikumos ietvertās informācijas aktualitāti” (turpmāk – informatīvais ziņojums) ir izstrādāts, pamatojoties uz Ministru kabineta 2016. gada 22. novembra sēdes protokollēmuma (Nr. 64, 46.§) 2. punktu, ar kuru Vides aizsardzības un reģionālās attīstības ministrijai (turpmāk - VARAM) kopīgi ar Latvijas Pašvaldību savienību, Tieslietu ministriju, Aizsardzības ministriju un Iekšlietu ministriju tika uzdots izvērtēt iespējas un nepieciešamību sagatavot grozījumus Latvijas Republikas Civillikumā, lai nodrošinātu pielikumā ietvertās informācijas aktualitāti, tai skaitā par administratīvi teritoriālo iedalījumu un informāciju par publisko ūdeņu platībām, un līdz 2017. gada 1. jūlijam iesniegt izskatīšanai Ministru kabinetā attiecīgu tiesību aktu projektu vai informatīvo ziņojumu par jautājuma iespējamiem risinājumiem.

Latvijas Republikas Civillikuma I pielikuma “Publisko ezeru un upju saraksts” pirmajā sarakstā “Publisko ezeru saraksts” ir uzskaitīti publiskie ezeri. Katram ezeram ir norādīta tā atrašanās vieta, norādot attiecīgo rajonu, pagastu un pilsētu. Tāpat ezeriem ir norādītas to platības hektāros (1. attēls).



1. att. Publisko ezeru saraksts.

Latvijas Republikas Civillikuma I pielikuma “Publisko ezeru un upju saraksts” otrajā sarakstā “Publisko upju saraksts” ir norādītas upes un to daļas, kas tiek noteiktas par publiskām. Upes ir noteiktas visā garumā, vai noteiktas to daļas, nosakot upes posma sākuma un beigu punktu. (2. attēls).

2. att. Publisko upju saraksts.

Latvijas Republikas Civillikuma II pielikumā “Ezeru saraksts, kuros zvejas tiesības pieder valstij” uzskaitītajiem ezeriem ir norādītas to atrašanās vietas (rajons, pagasts un pilsēta), kā arī platības hektāros.

Latvijas Republikas Civillikuma III pielikumā “Upju vai to daļu saraksts, kurās zvejas tiesības pieder vienīgi valstij” ir uzskaitītas upes vai to daļas. Upes ir noteiktas visā garumā, vai noteiktas to daļas, nosakot upes posma sākuma un beigu punktu.

2017. gada 11. aprīlī notika darba grupas sanāksme par iespējamiem grozījumiem Latvijas Republikas Civillikumā. Darba grupā piedalījās pārstāvji no Tieslietu ministrijas, Aizsardzības ministrijas (Latvijas Ģeotelpiskās informācijas aģentūra), Iekšlietu ministrijas un Valsts zemes dienesta. Darba grupas laikā tika pārrunāti jautājumi, kas saistīti ar Civillikuma I, II un III pielikumā ietvertās informācijas aktualitāti un iespējamajiem risinājumiem kā iekļaut aktuālāko informāciju. Rezultātā sagatavots informatīvais ziņojums, izvērtējot esošās informācijas aktualitāti, kā arī iespējas informāciju papildināt ar jauniem datiem.

Informatīvais ziņojums ietver problēmu un iespējamo risinājumu izklāstu par Civillikumā pielikumos esošo ezeru un upju sarakstiem, to administratīvo iedalījumu, platībām un citiem jautājumiem.

**1. Problēmas un risinājumi**

**Publisko ezeru un upju saraksts. Ezeru un upju vai to daļu saraksts, kuros zvejas tiesības pieder valstij**

1998. gadā izdarītie grozījumi Civillikuma pielikumos noteica, ka I pielikumā “Publisko ezeru un upju saraksts” ir 189 ezeri un 39 upes. II pielikuma “Ezeru saraksts, kuros zvejas tiesības pieder valstij” tika iekļauti 208 ezeri, bet III pielikuma “Upju vai to daļu saraksts, kurās zvejas tiesības pieder vienīgi valstij” iekļautas 17 upes.

Kopš 1998. gada papildināts ir tikai Civillikuma I pielikums “Publisko ezeru un upju saraksts”, 2007.gadā papildinot ar 18 ezeriem (Dāmenezers, Līdaces ezers, Šarlotes ezers, Apguldes ezers, Kairīšu ezers, Matejka ezers, Medvedka (Lāču) ezers, Nauļānu ezers, Nācaru (Malcānu) ezers, Žabinka ezers, Šešku ezers, Apaļais ezers, Ilziņa ezers, Kaijenieks, Talejas ezers, Ismeru – Žogotu ezers, Ķerkliņu ezers, Zvārdes ezers (Odzānu ezers)) un 3 upēm (Muita, Rinda, Vērnieku upe). Civillikuma I pielikuma sarakstā atbilstoši Latvijas Republikas pašvaldību pieņemtajiem lēmumiem tika iekļautas ūdenstilpes, kas atradās uz pašvaldību pastāvīgā lietošanā esošajām zemēm, kā arī ūdenstilpes, kas atradās uz brīvajām valstij piekrītošajām zemēm[[1]](#footnote-1).

Atbilstoši [Nekustamā īpašuma valsts kadastra informācijas sistēma](http://www.vzd.gov.lv/lv/normativie-akti/normativie-akti/nekustama-ipasuma-valsts-kadastra-informacijas-sistema/)s (turpmāk – kadastra informācijas sistēma) datiem liela daļa no publisko ezeru sarakstā iekļautajiem ezeriem izvietojas uz vairākām zemes vienībām, no kurām dažas atrodas privātpersonu īpašumā, piemēram, Skirnas ezers. Tāpat Mazā Jugla, kura atrodas uz vairākām zemes vienībām, daļēji atrodas privātpersonu īpašumā. Savukārt atsevišķiem ezeriem īpašumtiesības Zemesgrāmatā uz valsts vārda nostiprinātas Zemkopības ministrijas personā (Dāmenezers). Tāpat Civillikuma 1. pielikumā ir ietverts ezers (Rēzeknes ezers), kurš piekrīt pašvaldībai un līdz ar to neatbilst Civillikuma 1104. pantam, kurš nosaka, ka publiskie ūdeņi ir valsts īpašums, ciktāl uz tiem nepastāv īpašuma tiesības privātai personai.

Ņemot vērā iepriekšminēto, ir nepieciešams izvērtēt un pieņemt argumentētu lēmumu, vai šādi ezeri ir atstājami I pielikuma sarakstā, vai tie būtu jāiekļauj II pielikuma sarakstā.

Savukārt Civillikuma pielikumos nav iekļauti tādi ezeri, kas atrodas rezerves zemes fondā (Kumbuļu ezers), un upes, kuras nav nodotas fizisku personu īpašumā (Vircavas upe, Svēte, Platone). Tāpat Civillikuma pielikumos nav iekļauta Pērses upe, kura daļēji ir sadalīta zemes vienībās, kuras pieder vietējai pašvaldībai. Lai nodrošinātu šo ezeru un upju nenonākšanu privātpersonu īpašumā arī nākotnē, nepieciešams izvērtēt, vai ir lietderīgi tos papildus iekļaut kādā no Civillikuma pielikumiem.

**Upju identifikācija**

Civillikuma I pielikuma 2. sarakstā “Publisko upju saraksts” ir minētas divas upes (Muita un Vērnieku upe), kuru identificēšana dabā un grafiskajā materiālā sagādā grūtības. Pēc Civillikuma pielikuma sarakstā iekļautās informācijas nav iespējams viennozīmīgi pateikt, vai Muita ir Liepājā esošā Muitas upīte, vai tomēr Civillikuma pielikuma sarakstā ir ieviesusies drukas kļūda. Tāpat Valsts zemes dienestam nav izdevies iegūt ticamu informāciju par zemes vienību kadastra apzīmējumiem, kas būtu Vērnieku upe. Kā norāda Valsts zemes dienests, sadarbībā ar Liepājas pašvaldību norit izpēte par Vērnieku upes iespējamo atrašanās vietu.

**Ezeru un upju nosaukumi**

Ministru kabinets 2016. gada 1. novembrī (protokollēmums Nr. 58, 39.§) izskatīja Tieslietu ministrijas izstrādāto informatīvo ziņojumu “Par situāciju vietvārdu informācijas jomā un nepieciešamību izdarīt grozījumus normatīvajos aktos, lai nodrošinātu vietvārdu lietojumu atbilstoši Valsts valodas likuma un Ministru kabineta 2012. gada 10. janvāra noteikumu Nr. 50 “Vietvārdu informācijas noteikumi” prasībām”, kurā atzīts, ka neprecīza un pat kļūdaina, kā arī Administratīvo teritoriju un apdzīvoto vietu likumā lietotajai terminoloģijai neatbilstoša vietvārdu informācija Civillikuma pielikumu publisko ūdeņu sarakstos traucē ūdeņu (īpaši ezeru) nosaukumu datu sakārtošanu saskaņā ar Vietvārdu informācijas noteikumu prasībām un vienotas hidrogrāfiskās informācijas lietošanu.

Kā problēmas risinājums tiek piedāvāts veikt grozījumus Civillikuma pielikumos atbilstoši Vietvārdu informācijas noteikumiem, piešķirot attiecīgajiem ūdens objektiem oficiālos vietvārdus pēc Valsts valodas centra atzinumu saņemšanas.

### [Latvijas Ģeotelpiskās informācijas aģentūra](http://www.lgia.gov.lv/) un Vietvārdu komisija ir izstrādājusi priekšlikumus vietvārdu labojumiem, kas attiecas uz publisko ezeru un upju nosaukumiem. Priekšlikumi ir izstrādāti, lai nodrošinātu vienotu publisko ūdeņu nosaukumu izmantošanu dažādās informācijas sistēmas un dokumentos, tajā skaitā arī Civillikuma pielikumos, kā arī lai novērstu kļūdas un neprecizitātes ezeru un upju nosaukumos. Tā kā Civillikuma pielikumus izmanto, sastādot citus normatīvos aktus, kā arī dažādus dokumentus, kļūdas un neprecizitātes gūst plašu izplatību, kā arī traucē viennozīmīgai upju un ezeru identifikācijai.

Uz kļūdām un neprecizitātēmCivillikuma pielikuma sarakstos jau 1998. gadā Saeimas Juridiskajai komisijai norādīja Valsts zemes dienests, pamatojoties uz attiecīgo ezeru un upju nosaukumu lietojumu Latvijas Republikas Satelītkartē mērogā 1: 50 000. Veicot iepriekšējos grozījumus Civillikuma pielikuma sarakstos, konkrēti nosaukumu labojumu un precizējumu priekšlikumi nav ņemti vērā.

Savukārt, grozījumi Civillikuma publisko ezeru un upju nosaukumos izraisīs izmaiņas kadastra informācijas sistēmā un informācijas sakārtošanai būs nepieciešami papildus valsts budžeta līdzekļi.

**Administratīvais iedalījums**

Saskaņā ar Saeimas pieņemto Administratīvi teritoriālās reformas likumu 2009. gada 1. jūnijā Latvijā stājies spēkā jauns administratīvi teritoriālais iedalījums. Jaunais administratīvais iedalījums ir 110 novadi un 9 republikas pilsētas. Tādējādi Civillikuma pielikuma minētie rajoni nav aktuāli un ir nepieciešams norādīt atbilstošos novadus. Savukārt, atsevišķiem pagastiem nepieciešami precizējumi, piemēram, Ziemera pagasts (Civillikuma pielikumā - Ziemeru pagasts), Kubulu pagasts (Civillikuma pielikumā – Kubuļu pagasts).

Pašreiz publisko ezeru saraksts un ezeru saraksts, kuros zvejas tiesības pieder valstij, ir sagrupēts pēc administratīvajām teritorijām (rajoniem). Atbilstoši jaunajam administratīvo teritoriju iedalījumam, sarakstu iespējams grupēt pēc novadiem un republikas pilsētām – alfabēta kārtībā. Ņemot vērā, ka jaunajā administratīvo teritoriju iedalījumā ir daudz vairāk vietējo pašvaldību nekā agrāk – rajonu, tad pastāv iespēja alfabēta kārtībā grupēt ezerus nevis administratīvās teritorijas.

**Ezeru platības**

Civillikuma pielikumos norādītās ezeru platības neatbilst ezeru faktiskajām platībām - tās būtu nepieciešams pārskatīt un, ja iespējams, precizēt. Taču tās nav iespējams aktualizēt, izmatojot, piemēram, kadastra informācijas sistēmā reģistrētos datus. Kā norāda Valsts zemes dienests, kadastra informācijas sistēmā nav reģistrētas publisko ūdeņu platības, proti, reģistrētā zemes vienība, kas atbilst publiska ūdens statusam, nereti iekļauj arī pārpurvojušos krastus, salas utt., jo to robežas novilktas līdz pirmajai zemes vienībai, kas pieder privātpersonai. Kadastra informācijas sistēmā reģistrētās zemes vienības platības noteiktas no Kadastra kartes ar grafiskajām metodēm.

Latvijas ģeotelpiskās informācijas aģentūra (turpmāk - aģentūra) norāda, ka ezeru platības noteikšanai teorētiski var izmantot topogrāfiskās kartes mērogā 1:10 000 hidrogrāfijas slāņa datus.

Aģentūra ir secinājusi, ka ortofoto kartēs redzamo ūdenstilpju laukumu izmēru var ietekmēt laika apstākļi konkrētajā aerofotografēšanas laikā - ja ir bijis mitrs laiks, ūdenstilpju virsmas laukumi var būt palielināti, savukārt sausā periodā samazināti. Bez tam jāņem vērā, ka platības iespējams noteikt tiem ezeriem, kuriem ir pastāvīga krasta līnija. Tāpat nereti ir situācijas, ka vairākiem ezeriem tek cauri upe, vai ezeri savā starpā ir savienojušies, kas nopietni apgrūtina to platības noteikšanu.

Ņemot vērā, ka ezeru laukumu izmēri un krasta līnija ir atkarīga no vairākiem faktoriem, pastāv iespēja ezeru platības Civillikuma pielikumā nenorādīt. Tomēr jāņem vērā, ka faktiski šobrīd nav neviena normatīvā akta, izņemot Civillikuma pielikumos minētās ezeru platības, kur būtu doti ūdens objektu pamata raksturlielumi – upju garumi un ezeru spoguļvirsmu laukumi. Informācija, ja ir atrodama, tad dažādu nozaru datu bāzēs un tā bieži ir pretrunīga.

**Ezera nosacītā centra LKS-92 koordinātas**

Lai nodrošinātu ezeru viennozīmīgu identifikāciju, ezeriem iespējams pievienot ūdenstilpes nosacītā centra LKS-92 koordinātas. Koordinātas ļautu precīzi identificēt Civillikuma pielikumos iekļauto ezeru atrašanās vietas, īpaši gadījumā, ja tiek izlemts turpmāk nenorādīt ezeru platības. Šādas ezeru ģeogrāfiskās koordinātas šobrīd ir pieejamas Latvijas ģeotelpiskās informācijas aģentūras uzturētajā vietvārdu datubāzē, kā arī pieejamas Ministru kabineta 2012. gada 14. augusta noteikumos Nr. 551 “Noteikumi par ūdenstilpju klasifikatoru”. 2017. gada 30. martā Valsts sekretāru sanāksmē izsludināti jauni Ministru kabineta noteikumi "Noteikumi par ūdenstilpju klasifikatoru" (VSS-355).

**2. Uzdevumi par grozījumiem Latvijas Republikas Civillikuma pielikumu sarakstos**

Ministru kabinets ir uzdevis gan VARAM, gan Tieslietu ministrijai uzdevumus, kas saistīti ar nepieciešamību veikt grozījumus Civillikuma pielikumos:

1. Ministru kabineta 2016. gada 1. novembra sēdes protokollēmumā (Nr. 58, 39.§) noteikts Tieslietu ministrijai sadarbībā ar Aizsardzības ministriju un VARAM līdz 2019. gada 1. martam aktualizēt Civillikuma pielikumu publisko ūdeņu sarakstu un ūdeņu sarakstu, kuros zvejas tiesības pieder valstij.

2. Ministru kabineta 2016. gada 22. novembra sēdes protokollēmumā (Nr. 64, 46.§) noteikts VARAM kopīgi ar Latvijas Pašvaldību savienību, Tieslietu ministriju, Aizsardzības ministriju un Iekšlietu ministriju izvērtēt Civillikuma grozījumu nepieciešamību, lai nodrošinātu pielikumos ietvertās informācijas aktualitāti, tai skaitā par administratīvi teritoriālo iedalījumu un par publisko ūdeņu platībām, un līdz 2017. gada 1. jūlijam iesniegt izskatīšanai Ministru kabinetā attiecīgu tiesību aktu projektu vai informatīvo ziņojumu par iespējamiem minētā jautājuma risinājumiem.

**3. Iespējamie risinājumi**

Lai risinātu minētās problēmsituācijas, izstrādājot grozījumus Civillikuma pielikumos, būtu jāievēro, ka:

1. aktualizējot Civillikuma pielikumu publisko ūdeņu sarakstu un ūdeņu sarakstu, kuros zvejas tiesības pieder valstij, jāņem vērā [Latvijas Ģeotelpiskās informācijas aģentūra](http://www.lgia.gov.lv/)s un Vietvārdu komisijas izstrādātos priekšlikumus vietvārdu labojumiem;
2. aktualizējot Civillikuma pielikumu publisko ūdeņu sarakstu un ūdeņu sarakstu, kuros zvejas tiesības pieder valstij, jāņem vērā aktuālais administratīvais iedalījums un sarakstā alfabēta secībā jāgrupē publisko ūdeņu nosaukumi nevis to administratīvās teritorijas;
3. publisko ezeru sarakstiem nepieciešams pievienot ezeru nosacītās centru koordinātas LKS-92 koordinātu sistēmā.

Papildus minētajiem pasākumiem ir nepieciešams:

1. izvērtēt un pieņemt argumentētus lēmumus par Civillikuma I pielikumā iekļauto ūdenstilpju turpmāko statusu un par nepieciešamajām izmaiņām (pašvaldībai piekritīgi ezeri, privātpersonām piederošas zemes vienības ezeros, rezerves zemes fondā ieskaitīti ezeri, upes, kas nav nodotas fiziskām personām, publiskie ezeri un upes, kas atrodas valsts robežas joslā);
2. izvērtēt, kāda informācija varētu būt par pamatu ezeru platību precizēšanai un vai Civillikuma pielikumos ir nepieciešams norādīt konkrētu platību.

1. http://titania.saeima.lv/LIVS/SaeimaLIVS.nsf/0/E4BB443194708AB6C2257237003C9A61?OpenDocument [↑](#footnote-ref-1)